b'\n_START_ARTICLE_\nLazarski takson\n_START_PARAGRAPH_\nLazarski takson je izraz iz paleontologije in ozna\xc4\x8duje takson, ki se pojavlja v ve\xc4\x8d nepovezanih obdobjih zemeljske geolo\xc5\xa1ke zgodovine. Na videz je takson v nekem trenutku izumrl, nato pa se ponovno pojavil kasneje. Izraz izhaja iz biblijske zgodbe o Lazarju, ki naj bi ga Jezus \xc4\x8dude\xc5\xbeno obudil od mrtvih._NEWLINE_Gre za napako pri vzor\xc4\x8denju ali interpretaciji podatkov iz arheolo\xc5\xa1kih izkopavanj. Fosilne najdbe predstavnikov posameznega taksona so nepopolne, zato lahko vsebujejo luknje, ki jih ni povzro\xc4\x8dilo izumrtje. Lahko je \xc5\xa1tevilo predstavnikov taksona mo\xc4\x8dno upadlo in kasneje spet naraslo, ali je takson izumrl samo lokalno in se kasneje na dolo\xc4\x8denem obmo\xc4\x8dju spet pojavil. \xc4\x8ce kasnej\xc5\xa1e fosilne najdbe potrdijo prisotnost taksona tudi v vmesnem obdobju, ga ne ozna\xc4\x8dujemo ve\xc4\x8d za lazarski takson. V primerih, ko je takson dejansko izumrl in ga je nadomestil drug z zelo podobnim izgledom, ozna\xc4\x8dujemo drugega za takson Elvis._NEWLINE_Primer za lazarski takson je red Coelacanthiformes, nabolj znan predstavnik katerega je latimerija. Red je veljal za izumrlega od konca krede, dokler niso ribi\xc4\x8di leta 1938 ob obali Ju\xc5\xbenoafri\xc5\xa1ke republike ujeli \xc5\xbeivega primerka latimerije._NEWLINE_V zadnjem \xc4\x8dasu se izraz\xc2\xa0\xc2\xbblazarski takson\xc2\xab\xc2\xa0oz.\xc2\xa0\xc2\xbblazarska vrsta\xc2\xab\xc2\xa0uveljavlja tudi v neontologiji in ozna\xc4\x8duje vrsto, ki so jo ponovno odkrili po tistem, ko je ve\xc4\x8d let veljala za izumrlo. Vendar taka vrsta ni lazarski takson v klasi\xc4\x8dnem pomenu izraza, ki se nana\xc5\xa1a na mnogo dalj\xc5\xa1a \xc4\x8dasovna obdobja.'